Tenismanul argentinian Sebastian Baez a câştigat turneul ATP 250 de la Santiago de Chile, dotat cu premii în valoare totală de 661.585 de dolari, în finala căruia l-a învins duminică în trei seturi, 3-6, 6-0, 6-4, pe chilianul Alejandro Tabilo.
Baez (23 de ani), favoritul numărul 2 al competiţiei, a obţinut cu această ocazie al şaselea său titlu în circuitul profesionist.
Acesta este al doilea trofeu consecutiv cucerit de jucătorul argentinian, care s-a impus în urmă cu o săptămână în turneul ATP 500 de la Rio de Janeiro (Brazilia).
Graţie acestui succes, Sebastian Baez va urca începând de luni pe locul 19 în clasamentul ATP, cea mai bună poziţie din cariera sa.
La fel vor sta lucrurile şi în cazul lui Alejandro Tabilo, care va face un salt de 12 locuri, de pe 51 pe 39, în ierarhia mondială.